贈別琅邪評事兼寄兩制舊交
作者：田錫
朝代：宋

paragraphs: 醴泉少府王評事，秀氣神清好奇異。
讀書擊劍善彈琴，仲容信是青雲器。
我從蜀國來咸秦，長安久客多風塵。
因此移居清渭北，與君在彼初相識。
相識經今二十年，支離契闊長相憶。
去年罷直西掖垣，君亦醴泉方解官。
關中路遥宛丘道，不遠千里來相看。
我忝淮陽知郡事，郡齋喜聞嘉客至。
槐花橫時初到來，菊花開時言欲迴。
主人苦留留不住，爲君采菊登高臺。
高臺臨古道，北走還京秋已老。
白日遠長安，西歸出關天已寒。
神仙作尉道雖在，骨肉爲累心且寬。
與君俱年五十一，老去時光轉堪惜。
況今秋暮冬欲殘，七十唯餘十八年。
未知十八年之間，悲歡得喪與險艱。
到得七十即爲幸，此外浮生何足言。
明日正逢重九日，未忍與君張祖席。
樽前新菊含露滋，茱萸丹實星離離。
茱萸擷芳菊延壽，壽酒滿滿莫固辭。
淮陽郡吏若早替，帝鄉即有相見期。
兩制交朋若相問，爲我勤勤多謝之。